**四聲**（粵拼：sei3 sing1）係中文聲調，基於中古漢語嘅調類分類爲4種聲調。喺中文音韻學分爲**平聲**（ping4 sing1，中古漢語bieŋ）、**上聲**（soeng5 sing1，中古漢語zjaŋ**上**）、**去聲**（heoi3 sing1，中古漢語kʰio**去**）、**入聲**（jap6 sing1，中古漢語nji**p**）。所以四聲又叫**平上去入**（ping4 soeng5 heoi3 jap6）。

喺中古後期，隨住全濁聲母清化，聲調開始因爲噉而分陰陽，調分陰陽帶來**四聲八調**（sei3 sing1 baat3 diu6），亦即四聲調各自都分咗陰陽，喺調類上總共有八個。現代粵語嘅聲調就係繼承自四聲八調格局，喺呢個基礎上，陰入根據元音長短，分成咗上陰入同下陰入，形成而家粵語九聲六調嘅格局。以下係粵語聲調嘅分類：

* 第一、四聲分別係陰平同陽平，都係平聲，但係一高一低。
* 第二、五聲分別係陰上同陽上，都係上聲，但係一高一中。
* 第三、六聲分別係陰去同陽去，都係去聲，但係一中一低。
* 促音嘅第一、三、六聲（亦有分類爲第七、八、九聲）分別係上陰入、下陰入、陽入，都係入聲。

另外，以現代中文嘅北方話爲基礎嘅普通話，佢嘅聲調亦係四聲，內容同古四聲唔同；其中中古漢語嘅入聲消失咗，分陰陽兩部嘅得平聲，佢嘅「四聲」分別係第一（陰平，高平音）、二（陽平，中升音）、三（上聲，低音）、四聲（去聲，高降音）。重有一隻叫做「輕聲」（中音），通常唔係單字。

概要
--

語言學嘅聲調（tone）係指音節之間音嘅高低唔同，中文就用呢種高低變化來區分唔同語彙。不過，喺中國音韻學中，音韻分類整理後，聲調就唔只高低變化，音嘅舒促（音嘅長短）都包含入聲調嘅範疇，亦即入聲，喺音節尾有-p、-t、-k、-h之類嘅內破音做結束，令音節變短，呢啲就分類爲入聲。冇咗入聲嘅語言就冇噉計。

喺中文，一個音節（一隻字）肯定配一個聲調，呢個高低稱呼做調值。呢個音高上下，而家用五度式來表示，分別係低（1）、半低（2）、中（3）、半高（4）、高（5），透過佢哋數值嘅組合來表示調值。然後再歸納分類同一調值嘅音節，再加埋音節尾嘅舒促，就會得出調類。

早期中古漢語係得四個調類，之後調值、音韻變化，中古以後嘅聲調分爲陰調同陽調，合計八聲，分類爲四聲八調。

漢語
--

### 中古漢語聲調

四聲嘅名稱開始於六朝時代中嘅齊梁人沈約（441年～513年），佢根據中文聲調嘅聲氣，分咗平、上、去、入嘅名。《梁書·沈約傳》話沈約作咗《四聲譜》，又有記載話梁武帝問周捨：「四聲係乜嘢？」答話：「天子聖哲」（天係平聲，子係上聲，聖係去聲，哲係入聲）。平、上、去、入究竟係乜嘢內容佢無講，舉嘅只係啲代表字。另外因爲音韻變化嘅結果，而家好多中文方言「上」字嘅發音係去聲。習慣上，爲咗表示出個聲調，喺「上聲」呢個詞會讀上聲。

#### 調值

六朝到唐代嘅四聲調值（調類嘅實際音值）好難推斷，除咗入聲可以知道佢係個短嘅音外。日本遣唐僧人空海《文鏡秘府論》（804年）有言：「平聲哀而安，上聲厲而舉，去聲清而遠，入聲直而促。」而比較詳細嘅記述係日本嘅安然《悉曇藏》（990年）卷五：「平聲直低，有輕有重。上聲直昂，有輕無重。去聲稍引，無輕無重。入聲徑止，無內無外。平中怒聲，與重無別。上中重音，與去不分。」

### 上古漢語嘅聲調論

發現聲調係六朝時代嘅沈約，噉以前嘅上古漢語有冇聲調就成咗個問題。呢個問題古來好多人提出唔同主張，啲主張嘅根據都係《詩經》嘅押韻。研究《詩經》押韻時四聲嘅調配，見到平聲、上聲可以同去聲押韻，去聲同入聲唔一定押韻。以《詩經》押韻調配爲音韻研究基礎，清代考證學者顧炎武主張語言嘅遲速輕重係押韻嘅平仄，平聲最長，上、去次長，入聲係急止停頓嘅音。另外去聲同入聲押韻，即使係中古音，「易」（入：jek，去：je去）、「出」（入：chjyt，去：chjyi去）、「惡」（入：qak，去：qo去）等字同時有去入二聲，所以可以睇出去入二聲有接近嘅關係。根據呢樣，段玉裁提出平、上、入三聲合埋同去聲另計，黃侃則提出平、入二聲同上、去二聲噉分成兩類。受呢樣影響，現代嘅王力喺《漢語史稿》提出平、入二聲嘅兩大分類，再按音嘅長短來分，分成長、短二類，合埋就係四聲。現代中文嘅聲調特徵係以音高爲主，但喺古代中文係以音嘅長度爲主要要素，長平聲變成咗平聲，短平聲變成咗上聲，長入聲變成咗去聲，短入聲變成咗入聲。張日昇以《詩經》作統計，指上古有去聲，但去聲以ɸ、d、g、m、n、ŋ爲韻尾。

#### 次入韻

內文：次入韻
「次入韻」係指切韻祭泰夬廢韻，來源有對應上古入聲韻部或者平上韻部閉音節。中古併入去聲、韻尾變 -i。例如「祭」「察」、「廢」「發」。

### 各現代漢語嘅聲調

現代各種中文嘅聲調係基於中古四聲分咗陰陽二類後嘅八聲（四聲八調）。中古音到現代音調值變化未明，雖然各路中文嘅差異好明顯，但調類變化好少，最大嘅特徵係對應聲母嘅清濁分咗陰陽二類。一般來講，陰調係高調，陽調係低調。喺由來上，濁音相比清音個調要低啲，陰調來自古清音，陽調來自古濁音[未記出處或冇根據]。中原無咗清濁區別就用高低音來繼續分啲字。現代吳語嘅紹興方言同閩語嘅潮州方言全部調類都分咗陰陽二類，成爲八聲，呢啲陰陽就同清濁區別對應。現代中文嘅普通話喺平聲分咗陰陽二類，入聲無獨立聲調。平聲嘅音長相比其他調類長，發音清晰啲唔會撈亂，多數中文嘅平聲都分陰陽兩類[未記出處或冇根據]。喺歷史，唐代就開始有陰陽平區別[未記出處或冇根據]。調類分化同合併嘅唔同，係分類方言要考慮嘅重要因素。至於入聲，晉語同部分中原官話，音節尾嘅促音無消滅到，入聲仲喺度，而有啲官話靠唔同調值維持入聲區別。另外，東干語甘肅方言喺單音節時調值無唔同；多粒音節組合時，產生唔同聲調變化，調類得以保持。

主要方言聲調對照表| 方言區 | 地名 | 平聲 | 上聲 | 去聲 | 入聲 | 聲調數 |
| --- | --- | --- | --- | --- | --- | --- |
| 清 | 濁 | 清 | 濁 | 清 | 濁 | 清 | 濁 |
| 次濁 | 全濁 | 次濁 | 全濁 | 次濁 | 全濁 | 次濁 | 全濁 |
| 粵 | 廣州 | 陰平55 | 陽平21 | 陰上35 | 陽上13 | 陰去33 | 陽去22 | 上陰入55, 下陰入33 | 陽入22 | 9 |
| 桂平羅秀 | 全陰平553, 次陰平24 | 陽平13 | 陰上44 | 陽上212 | 全陰去51, 次陰去231 | 陽去21 | 全上陰入5, 次上陰入24, 下陰入3 | 陽入2 | 12 |
| 南寧\* | 陰平41 | 陽平52 | 陰上33 | 陽上24 | 陰去55 | 陽去22 | 上陰入55, 下陰入33 | 上陽入24 | 下陽入22 | 10 |
| 客家 | 梅州 | 陰平44 | 陽平11 | 上聲31 | 去聲52 | 陰入21 | 陽入4 | 6 |
| 贛 | 南昌 | 陰平42 | 陰去 | 陽平24 | 上聲213 | 陽去 | 陰去55 | 陽去21 | 陰入5 | 陽入21 | 7 |
| 湘 | 長沙 | 陰平33 | 陽平13 | 上聲41 | 陽去 | 陰去55 | 陽去21 | 入聲24 | 6 |
| 閩南 | 潮州 | 陰平33 | 陽平55 | 陰上53 | 陽上35 | 陰去11 | 陽去31 | 陰入2 | 陽入5 | 8 |
| 廈門 | 陰平55 | 陽平24 | 上聲51 | 陽去 | 陰去11 | 陽去33 | 陰入32 | 陽入5 | 7 |
| 閩東 | 福州 | 陰平44 | 陽平52 | 上聲31 | 陽去 | 陰去213 | 陽去242 | 陰入23 | 陽入4 | 7 |
| 徽 | 歙縣 | 陰平31 | 陽平44 | 上聲35 | 陰去324 | 陽去22（33） | 入聲21 | 6 |
| 壽昌 | 陰平12 | 陽平52 | 陰上24 | 陽上534 | 去聲33 | 陰入甲55，陰入乙3 | 陽入31 | 8 |
| 吳 | 上海 | 陰平52 | 陽舒113 | 陰上去335 | 陽舒113 | 陰上去335 | 陽舒113 | 陰入5 | 陽入23 | 5 |
| 蘇州 | 陰平44 | 陽平24 | 陰上52 | 陽上31 | 陰去412 | 陽去31 | 陰入4 | 陽入2 | 7 |
| 紹興 | 陰平53 | 陽平31 | 陰上335 | 陽上113 | 陰去33 | 陽去11 | 陰入45 | 陽入12 | 8 |
| 晉 | 太原 | 平聲11 | 上聲53 | 去聲45 | 陰入2 | 陽入54 | 5 |
| 官 | 南京 | 陰平31 | 陽平13 | 上聲22 | 去聲44 | 入聲5 | 5 |
| 成都 | 陰平44 | 陽平41 | 上聲52 | 去聲13 | （陽平） | 4 |
| 西安 | 陰平31 | 陽平24 | 上聲42 | 去聲55 | （陰平） | （陽平） | 4 |
| 蘭州 | 陰平31 | 陽平53 | 上聲442 | 去聲13 | （陽平） | 4 |
| 比什凱克 | 平聲24 | 上聲51 | 去聲44 | （平聲） | 3 |
| 濟南 | 陰平213 | 陽平42 | 上聲55 | 去聲21 | （陰平） | （去聲） | （陽平） | 4 |
| 北京 | 陰平55 | 陽平35 | 上聲214 | 去聲51 | （陰平, 陽平, 上聲, 去聲） | （去聲） | （陽平） | 4 |

* 比什凱克用東干語嘅甘肅系標準音表示。
* \*南寧平話

漢語之外
----

四聲除咗可以應用喺漢語族語言嘅聲調分類外，其他亞洲複雜聲調語言嘅聲調，都可以同中文四聲對應，亦用得四聲劃分。

### 越南文

越南文嘅聲調總共有六隻，分別叫平聲（a，44）、玄聲（à，31）、問聲（ả，313）、跌聲（ã，3ʔ5）、銳聲（á，35）、重聲（ạ，21ʔ）。其中平玄二聲相當於陰、陽平，問、跌二聲相當於陰、陽上，銳、重二聲相當於陰、陽去。越南文嘅入聲同去聲同調，都係銳、重聲，同去聲嘅區別在於，入聲字有-p、-t、-c、-ch呢四隻入聲尾，同樣亦係分陰陽入聲，陰陽分法同去聲一樣。所以按四聲來睇，越南文係四聲八調。

喺標準漢越音體系中，聲調按照原先漢字嘅清濁聲母，劃分成陰陽調，唯一嘅例外係平聲，平聲嘅次濁聲母字會派去陰聲調，亦即讀成平聲。上聲字度，有啲濁上繼續保持喺陽上（跌聲），但亦有濁上字變成咗去聲，陰陽去都有（銳、重聲），以陽去爲主，變爲陰去嘅字有住比較古老嘅層次。

### 古韓文

古韓文有聲調，而現代標準韓文冇咗聲調，只喺部分韓文方言繼續保存聲調。古韓文聲調分三種：低調、低高調、高調。《訓民正音》按照四聲劃分聲調，有平、上、去、入，寫字時喺隔籬落點來表示。唔標點，即係讀平聲（例如：나）；標一個點，即係讀去聲（例如：미〮）；標一個點，同時音節上有入聲尾，即係讀入聲（例如：랏〮）；標兩個點，即係讀上聲（例如：말〯）。平聲嘅讀音係低調，入聲嘅讀音係高調，上聲同去聲冇明確對應，可以係高調，亦可以係低高調。

### 壯侗語

壯侗語中，呢度介紹下壯話同泰文。

標準壯話（武鳴音）中，聲調總共有9個，佢嘅聲調格局同粵語一模一樣，都係平上去入，都係區分陰陽，然後陰入聲度區分咗上下（長短）。所以總共有：陰平（a；24）、陽平（az；31）、陰上（aj；55）、陽上（ax；42）、陰去（aq；35）、陽去（ah；33）、上/短陰入（aek；5）、下/長陰入（ak；35）、陽入（ag；3）。

泰文聲調總共有5個聲調，佢嘅聲調格局如下：

* 泰文聲調同中文聲調嘅一個重大區別在於，泰文嘅平聲唔分陰陽，但區分古代嘅次清聲母，因而平聲有兩個：平聲、次清平。
	+ 平聲包含古全清、古全濁、古次濁，調值係中平調（33），例字如：กา、ทา、มา
	+ 次清平只包含古次清，調值係低升調（114），例字如：ผา、ฝา、ฉา
* 泰文嘅上聲區分陰陽，因而上聲有兩個：陰上、陽上。
	+ 陰上包含古清聲（毋須分送氣），調值係高降調（41），例字如：ก้า、ผ้า、ฝ้า
	+ 陽上包含古濁聲，調值係高升調（45），例字如：ท้า、ม้า、ง้า
* 泰文嘅去聲區分陰陽，因而去聲有兩個：陰去、陽去。
	+ 陰去包含古清聲（毋須分送氣），調值係低降調（21），例字如：ก่า、ผ่า、ฝ่า
	+ 陽去包含古濁聲，調值係高降調（41），例字如：ท่า、ม่า、ง่า
* 泰文嘅入聲區分陰陽，同粵語唔同在於，佢嘅上下分喺陽入，而非陰入，因而入聲有三個：陰入、上陽入、下陽入
	+ 陰入包含古清聲（毋須分送氣），調值係低降調（21），例字如：กาก、ผาก、ฝาก
	+ 上陽入包含古濁聲，元音係短元音，調值係高升調（45），例字如：ทัก、มัก、งัก
	+ 下陽入包含古濁聲，元音係長元音，調值係高降調（41），例字如：ทาก、มาก、งาก

總結就係：平聲中平33，次清平低升114，陰上以及陽去、下陽入同調都係高降41，陰去同陰入同調都係低降21，陽上同上陽入同調都係高升45。

* 註：以上未寫泰文嘅潮州話借詞所產生嘅借詞調、同埋前引字（古次濁帶喉塞、帶送氣）音調，但未脫離呢五個聲調嘅格局。

### 苗瑤語

### 藏緬語

註
-

1. ↑  例如普通話「上」字嘅發音基本只有shàng，只喺「上聲」呢個詞讀shǎng。喺中古音，上下（名詞）、上落（動詞）嘅「上」讀zjangx，表示皇上嘅「上」有專用音，讀zjangh。喺現代粵語，表示皇上嘅上同表示方位名詞嘅上合流，讀陽去，反而作爲動詞嘅上分化出來，保留陽上。
2. ↑  粵語繼承咗兩個字音，入：jik6，去：ji6；日文亦繼承咗兩個字音，入：えき（eki），去：い（i）。
3. ↑  粵語淨繼承咗入聲，冇咗去聲；日文繼承咗兩個字音，入：しゅつ（shutsu），去：すい（sui）。
4. ↑  粵語繼承咗兩個字音，入：ok3，去：wu3；普通話亦繼承咗兩個字音：入：è，去：wù；日文亦繼承咗兩個字音，入：あく（aku），去：を（o）。
5. ↑  喺單音節時，調類有三種，複音節嘅聲調變化中，就保持有四種。

攷
-

1. ↑  張日昇 (1968年). 〈試論上古四聲〉 (PDF). 《中國文化研究所學報》. 香港中文大學中國文化研究所. **1**.
2. ↑  孟萬春 (2010年). 《《商洛方言語音研究》》. 北京: 中國社會科學出版社. p. 56～59. ISBN 978-7-5004-8905-4.
3. 1 2  海峰 (2003年). 《《中亞東干語言研究》》. 烏魯木齊: 新疆大學出版社. p. 36. ISBN 7-5631-1789-X.
4. ↑  尚曉夢; 昭慧君 (2013). 〈广西桂平土白话的次清分调〉. 《方言》. **4**: 340–347.
5. ↑  張均如 (1980年). 〈《原始臺語聲母類別探索》〉. 《《民族語文》》. **6**: 31～40.
6. ↑  羅永現 (2008年). 《《Sino-Tai and Tai-Kadai: Another Look》（漢傣同壯侗：另一種睇法）》. *The Tai-Kadai Languages*. Psychology Press. p. 9～28. ISBN 978-0-7007-1457-5.

睇埋
--

* 聲調
* 詩韻
* 平仄
* 押韻